Sat 3rd May	at 9:00pm
Debbie Does Brum Bostin!: Bootleg Blondie
"Debbie Harris and Bootleg Blondie play two banging sets of Blondietastic tunes!" JY LEES NOU Nataniël: 'Trougaste'
In Deel Twee van die Kaalkop-trougids gesels ons oor gaste, daardie wesens wat ’n spesiale geleentheid onvergeetlik kan maak of net so maklik kan verwoes.
Die gastelys van ’n troue is gereeld die oorsaak van ’n klein oorlog. Families spat uitmekaar en praat vir jare nie met mekaar nie, en meestal oor nonsense soos wie genooi is of was en wie nie. Die gasheer en gasvrou by ’n troue is die bruidspaar en niemand anders nie, al het wie ook finansieel bygedra. Geld koop mag in die sakewêreld, nie by ’n vreugdevolle of emosionele geleentheid soos ’n huweliksbevestiging nie.
Hoe word ’n gastelys bepaal? Kyk na die begroting, besluit op die spyskaart, bereken die onkoste, bepaal die getal gaste (en hou daarby!) en maak ’n lys. Nooi eerstens die mense oor wie jy nie hoef te dink of te debatteer nie, dié wat jy liefhet, wat daadwerklik tot jou lewe bydra, dié wat gaan deel wees van jou én jou aanstaande se toekoms. Werkskollegas, skoolvriende, jou ma se kleinniggie en jou suster se beste vriendin se broer en sy huidige meisie is van min belang in hierdie situasie. Só ook spoke uit die verlede, vorige liefdes, die dame wat die blomme gerangskik het of die ontwerper van die trourok. Kleuters of babas word slegs toegelaat indien die troue op ’n eiland of in ’n krater plaasvind. In só ’n geval is reiskoste en verblyf die verantwoordelikheid van die bruidspaar, nie die stomme gaste nie. Hulle is reeds finansieel gebroke ná die verlowingsparty, kombuistee, henne- of haneparty en die geskenkelys.